Miklošičeva 16 SI – 1000 Ljubljana tel.: (01) 4300 557, 4300 558 fax.: (01) 2396 722 e-naslov: info@bralnaznacka.si

**dr. Dragica Haramija, Društvo Bralna značka Slovenije - ZPMS**

***Tone Pavček: Juri Muri v Afriki: o fantu, ki se ni maral umivati***

*Ilustriral:* ***Damijan Stepančič***

**Spodbude za delo s slikanico**

Juri Muri je gotovo eden tistih literarnih likov v slovenski mladinski književnosti, ki je nagovoril že veliko generacij otrok in odraslih. Zato se ne gre čuditi, da je pesnik Tone Pavček napisal še tri pesnitve o majhnem dečku: ***Juri Muri drugič v Afriki***, ***Juri Muri po Sloveniji*** in ***Juri Muri gre po srečo***. V prvem delu Juri spozna, da črnci niso umazani, kakor je bil mislil in zato pobegnil v Afriko, temveč da imajo le drugačno barvo kože. Spoprijatelji se z divjimi živalmi, ki jih v drugem delu z veseljem obišče, takrat pa se naveže tudi na prijatelja Bonga. V tretjem delu Bongo obišče Jurija in ta mu z veseljem razkaže slovenske znamenitosti. Četrta knjiga, v kateri Juri in Bongo odraščata, je namenjena malce starejšim bralcem, ki hkrati z junakoma spoznavajo trpkost in lepoto življenja.

**Vprašanja ob besedilu**:

* Kam se odpravi Juri? Zakaj?
* Česa se deček boji?
* Kako potuje v Afriko?
* Katere živali sreča?
* Katero afriško reko omenja?
* Katera žival nagovori Jurija, ko je ta žalosten in sam?
* Noj obljubi, da bo Juriju razkazal deželo. Koga vse srečata?
* Na čigavem hrbtu potuje? Kdaj prispe Juri do reke Nil?
* Kako dolgo hodi Juri umazan po Afriki? In komu deček pravi, da ni umit?
* Zakaj se slon razhudi nanj? Ali sta slon in Juri še prijatelja?
* Ko hodi deček po puščavi, naleti na vas. Kdo prebiva v njej? Kaj ukaže poglavar? Kako dolgo so črnci umivali Jurija?
* Kaj spozna deček?
* Od koga se poslovi, preden odide domov?

**Nekaj malega o pesniškem jeziku**

* Kako vse imenuje pesnik Jurija?
* Kaj pomeni besedna zveza, da se Juri »vodé boji«?
* Kakšna so prava afriška »žolta tla«?
* Kaj pomeni, da Juri »v pesek glavico zarije/ in dve solzi ali tri/ v pesek afriški spusti«?
* Ali veš, kaj pomeni, da *gre vse po loju*? Si že slišal/slišala koga reči, da *gre vse po maslu*? Kaj pomenita ti dve stalni rekli?
* Kaj pomeni besedna zveza biti *fant od fare*? Kakšen je bil torej Juri kljub temu, da je bil umazan?
* Ob koncu zgodbe je Juri »fant čistoče vzor«. Kaj to pomeni?

**Ali veš …**

* Kje leži Afrika?
* Kaj pomeni, da je Afrika kontinent? Na katerem kontinentu živimo mi?
* Poglej na zemljevidu, kje leži Afrika, poskusi najti tudi reko Nil.
* Kako dolg je slonov trobec, o katerem pesnik zapiše, da ima *pet žrdi*?
* Kakšna je puščava?

**Pripoveduj …**

* Ali se rad/rada umivaš? Se raje kopaš ali prhaš? Kakšen šampon imaš najraje? Imaš najljubšo barvo brisače?
* Kako bi ti potoval/potovala v Afriko? Katero državo bi si želel/želela ogledati? Kaj bi te zanimalo? Bi poskusil/poskusila kakšno hrano, ki je tipična za neko državo?
* Kaj bi ti počel/počela v puščavi?
* Kaj meniš, da misli kača (ali slon ali noj ali katerakoli druga žival iz zgodbe) o Juriju? Je Juri takoj všeč živalim?
* Kakšne živali bi srečal Juri, če bi se odpravil na sever, med Eskime? Kako živijo ljudje na mrzlem severu?
* Spremeni zgodbo tako, da se želi Juri ves čas umivati in zato odrine na jezero, kjer je vode vedno dovolj.
* Napiši pismo Juriju, povej mu, kaj ti je pri njem všeč in kaj ne.
* Komu bi poslal/poslala elektronsko pismo s pozdravi iz Slovenije? Bongu, levu, noju, slonu …? Kaj bi mu napisal, če bi bil/bila ti Juri (Komu bi se opravičil? Komu pa zahvalil? Koga bi povabil, naj pride na obisk?). Če želiš, lahko na naslov info@bralnaznacka.si pošlješ pismo, da bomo tudi mi vedeli, kaj si napisal/napisala.

**Ustvariš lahko …**

* Gledališko predstavo, v kateri s sošolci odigrate zgodbo o dečku, ki se ni maral umivati.
* Naslikaš lahko imenitno afriško vas.
* Naslikaj živali, ki jih Juri srečuje v Afriki.
* Ustvari pesem o potovanju ali pa morebiti o svoji najljubši živali. Lahko jo poskusiš tudi zapeti.

**Nekaj malega o slikanici**

* Vsaka slikanica pripoveduje zgodbo dvakrat: skozi besedilo in skozi ilustracijo, skupaj pa obe zgodbi spleteta čarovnijo jezika in likovne umetnosti, ki male in odrasle bralce popelje v znane in neznane svetove.
* Damijan Stepančič je naslikal Jurija Murija v izdaji darilne slikanice. Pozorno opazuj, kaj vse je avtor naslikal na naslovnici (poudarjen je namreč temeljni motiv zgodbe). Na prvi sliki hiti Juri v desno, torej naprej v zgodbo; kaj vse še opaziš? Z galebom letita čez morje: kaj vse je avtor naslikal na drugi sliki? Nekatere živali je avtor naslikal zelo velike: oglej si leva, slona, krokodila. Ali imata kači na četrti ilustraciji vzorčka, ki si ju že kje videl (poglej naslovnico). Kako je slikar prikazal, da je Jurijevo slovo od živali žalostno?
* Pesnitev Toneta Pavčka Juri Muri v Afriki so ilustrirali trije različni ilustratorji, Melita Vovk, Marjanca Jemec Božič in Damijan Stepančič. Poglej vse tri izdaje slikanice in primerjaj slike, ki so jih ustvarili ilustratorji. Ali so slike podobne? Kakšni prizori so naslikani v posamezni slikanici? Kateri Juri ti je najbolj všeč? Poskusi naslikati Jurija še ti!

Izdelke, ki bodo nastali ob delu s slikanico, pošljite na:

DRUŠTVO BRALNA ZNAČKA SLOVENIJE – ZPMS

Miklošičeva 16

1000 Ljubljana

info@bralnaznacka.si